मैने प्रवेश मार्ग से आगे बढ़ना जारी रखा, इसी बीच जहाँ कोई सुंदर दृश्य बन पड़ता उसे मैं अपने कैमरे में क़ैद कर लेता ! आगे जाने पर ये मार्ग दाईं ओर मुड़कर भवन के प्रवेश द्वार तक जाता है ! मंदिर में प्रवेश करने से पहले ही दाईं ओर एक कोने में जूते-चप्पल रखने की निशुल्क व्यवस्था है ! मुख्य भवन के प्रवेश द्वार के सामने गोवर्धन पर्वत उठाते हुए भगवान श्री कृष्ण को दिखाया गया है, इसके अलावा भी पूरे मंदिर में दीवारों के साथ-2 भगवान कृष्ण की लीलाओं को चित्रों के माध्यम से दिखाया गया है ! कहीं-2 बनाए गए चित्र तो इतने जीवंत लगते है जैसे अभी बोल पड़ेंगे ! सीढ़ियों से होकर ऊपर जाने पर मुख्य भवन के चारों ओर चबूतरा बना है इस चबूतरे से होते हुए आपको भवन के प्रवेश द्वार तक जाना होता है, लोग इस चबूतरे पर चलकर मंदिर की परिक्रमा भी लगाते है ! भवन के बाहरी हिस्से की दीवारों पर भी भगवान श्री कृष्ण के बाल रूप से लेकर युवावस्था तक की सभी लीलाओं को दर्शाया गया है !